b'\n_START_ARTICLE_\nHolokaust P\xc3\xa4rnus\n_START_SECTION_\nBeti ait\n_START_PARAGRAPH_\nP\xc3\xa4rnus arreteeriti juute 1941. aasta juulis. Arreteerituid paigutati Beti aita, mis oli kohandatud kommunistlikes kuritegudes kahtlustatavate kinnipidamispaigaks, samuti P\xc3\xa4rnu vanglasse. Neid peeti kinni koos teiste vahialustega._NEWLINE_Vangide olukord Beti aidas oli raske. Eesti Politsei arhiivimaterjalide hulgas leidus mitu juudi rahvusest kodanike kollektiivset ja \xc3\xbcksikavaldust, kus nad kaebavad politsei juhtkonnale viletsuse \xc3\xbcle, mis neil tuli taluda P\xc3\xa4rnu koonduslaagris._NEWLINE_Nende dokumentide tekstid on siinjuures t\xc3\xa4ielikult \xc3\xa4ra toodud:_NEWLINE_\xe2\x80\x9eP\xc3\xa4rnu linna ja maakonna Politsei\xc3\xbclemale_NEWLINE_Palve_NEWLINE_Raske olukord sunnib meid Teie poole p\xc3\xb6\xc3\xb6rduma suure palvega. Meie k\xc3\xb5ik, lapsed, naised ja mehed, kannatame v\xc3\xa4ga puuduliku riietuse ja pesu all, jalan\xc3\xb5ud on peaaegu k\xc3\xb5igil kandmiseks k\xc3\xb5lbmatud._NEWLINE_Meid vahistati juulis palaval ilmal, ei \xc3\xb6eldud, mida kaasa v\xc3\xb5tta, see pidi olema m\xc3\xb5neks tunniks, \xc3\xbclekuulamiseks; m\xc3\xb5ned on isegi t\xc3\xb6\xc3\xb6lt tulles tee pealt kaasa v\xc3\xb5etud._NEWLINE_N\xc3\xbc\xc3\xbcd oleme juba peaaegu 6 n\xc3\xa4dalat vahialused, moraalselt ja f\xc3\xbc\xc3\xbcsiliselt purustatud. Sellises seisukorras v\xc3\xa4ikeste laste kannatusi, n\xc3\xa4lga ja haigusi pealt vaadata on emadele hirmus raske ja valus. S\xc3\xbcgis ja talv l\xc3\xa4henevad, \xc3\xb6\xc3\xb6d on k\xc3\xbclmad; ei ole millega ennast katta ega midagi pea alla panna. Laps ei saa aru oma seisukorrast; ta ainult n\xc3\xb5uab s\xc3\xbc\xc3\xbca ja sooja riietust. Pisarsilmil palume Teie kaastunnet, sest oleme k\xc3\xb5ik Eestis s\xc3\xbcndinud ja kasvanud, oleme lojaalsed kodanikud ja armastame oma kodumaad kogu s\xc3\xbcdamest. Palume veelkord inimlikkuse nimel Teie lahket kaasabi, et saaksime oma vajaliku riietuse kodust \xc3\xa4ra tuua. Loodame, et Teie meie rasket seisukorda m\xc3\xb5istate ja meie palvele vastu tulete_NEWLINE_K\xc3\xb5ige austusega k\xc3\xb5ik juudisoost lapsed ja naised_NEWLINE_P\xc3\xa4rnus, 5. [aug mahat\xc3\xb5mmatud] sept. 1941. a.\xe2\x80\x9c\n_START_SECTION_\nT\xc3\xa4iskasvanute hukkamine\n_START_PARAGRAPH_\nP\xc3\xa4rnu linna ja P\xc3\xa4rnu maakonna politsei juht Augustin Orgusaar saatis 1941. aasta 9. septembril kinnipidamiskohtade inspektoritele ettekirjutuse koostada saksa keeles k\xc3\xb5igi P\xc3\xa4rnus arreteeritud juutide kohta nimekiri. Nimekiri koostati ja saadeti samal p\xc3\xa4eval, s. o. 9. septembril 1941, koosk\xc3\xb5lastamiseks. Nagu v\xc3\xa4idavad N\xc3\xb5ukogude allikad, olevat eestlastest valvurid \xc3\xbcles n\xc3\xa4idanud initsiatiivi vangide hukkamiseks._NEWLINE_Samad allikad v\xc3\xa4idavad, et hukkamiseks moodustati grupp Omakaitse liikmetest ja politseinikest. Hukkamiseks olevat valitud linna keskusest 5\xe2\x80\x938 kilomeetri kaugusel asuv Reiu, Tammiste ja Rae mets._NEWLINE_Need v\xc3\xa4ited p\xc3\xb5hinevad N\xc3\xb5ukogude kohtule antud tunnistustel, nagu j\xc3\xa4rgmine, Augustin Reinvaldi 1962. aasta 16. aprillil antud tunnistus:_NEWLINE_\xe2\x80\x9e"1941. a. septembris hoiatas politseiprefekt kapten Orgusaar mind, et ma j\xc3\xa4rgmisel p\xc3\xa4eval vara hommikul tuleksin koos relvaga Omakaitse staapi. Nimetatud ajal ilmusin Omakaitse staapi, kusjuures mul oli kaasas vintp\xc3\xbcss ja padrunid. Staapi kogunes kolmk\xc3\xbcmmend-nelik\xc3\xbcmmend Omakaitse liiget ja politseit\xc3\xb6\xc3\xb6tajat. K\xc3\xa4su peale istusime autodesse ja s\xc3\xb5itsime P\xc3\xa4rnu linnavanglasse. Autod peatusid vangla v\xc3\xa4ravate juures. T\xc3\xa4navale pandi v\xc3\xa4lja valvepostid. Osa Omakaitse liikmeid l\xc3\xa4ks vangla \xc3\xb5ue, osa aga j\xc3\xa4i t\xc3\xa4navale autode juurde. Mina isiklikult seisin vangla v\xc3\xa4rava juures. M\xc3\xb5ne aja p\xc3\xa4rast hakkasid vanglast v\xc3\xa4lja tulema arreteeritud. N\xc3\xa4gin, kuidas leitnant Kiilas koos m\xc3\xb5ne Omakaitse liikmega hakkas keset vangla \xc3\xb5ue vahialuseid kinni siduma. Algul sidusid nad igal vangil k\xc3\xa4ed selja taha, p\xc3\xa4rast aga seoti k\xc3\xb5ik vangid omavahel \xc3\xbche pika k\xc3\xb6iega kokku. \xc3\x9cldse toodi v\xc3\xa4lja umbes kuusk\xc3\xbcmmend inimest. K\xc3\xb5ik vahialused olid mehed. Suurem osa olid juudid, P\xc3\xa4rnu elanikud. Paljusid neist tundsin n\xc3\xa4o j\xc3\xa4rgi, m\xc3\xb5ningaid perekonnanimede j\xc3\xa4rgi, nagu Goldberg, kelle isal oli P\xc3\xa4rnus valmisriiete ja riidekauplus; m\xc3\xbctsitegija Bub, segakaupluse omanik Kahn ja m\xc3\xbctsipoe omanik Kuschner. [Vaata: 1941\xe2\x80\x931944 hukkunud P\xc3\xa4rnu juutide loend.] K\xc3\xb5ik vahialused pandi autodesse ja me s\xc3\xb5itsime Riia maanteed m\xc3\xb6\xc3\xb6da Riia suunas. \xc3\x9cheksandal kilomeetril keerasime maanteelt vasakule ja peatusime varsti. Kapten Teder Omakaitse staabist valis v\xc3\xa4lja k\xc3\xbcmme inimest Omakaitse liikmete ja politseinike seast, nende hulka kuulusin ka mina. Meid viidi m\xc3\xb6\xc3\xb6da metsasihti m\xc3\xa4nnimetsa, v\xc3\xa4ikeste liivak\xc3\xbcngaste keskele kaevatud augu juurde. Auk oli suur ja s\xc3\xbcgav. Augu pikem k\xc3\xbclg jooksis paralleelselt Reiu m\xc3\xb5isa viiva teega, l\xc3\xbchem k\xc3\xbclg oli raudteega risti. Nagu ma m\xc3\xa4letan, kuulusid vangide mahalaskmiseks v\xc3\xa4ljavalitud k\xc3\xbcmne hulka peale minu Leetsaar, Kolla, H. Targu, Matsina ja Sulbi. Meid pandi augu ette seisma sinnapoole, kus oli august v\xc3\xa4lja loobitud mullast vall. Vahialused aga viidi augu vastask\xc3\xbclje \xc3\xa4\xc3\xa4rde. Sel viisil oli auk meie vahel. Seotud k\xc3\xa4tega vangid pandi augu \xc3\xa4\xc3\xa4rele seisma, seljaga meie poola. Edmund Kuusiku k\xc3\xa4skluse peale lasksime nad maha. Nagu alati, tulistasid ka seekord \xc3\xbchte vahialust kaks meest \xe2\x80\x93 \xc3\xbcks p\xc3\xa4he, teine selga. See kordus niikaua, kuni kogu vangide partii oli maha lastud. Vahialused ei osutanud mahalaskmise eel mingit vastupanu. Ainult siis, kui augu juurde toodi grupp, kelle hulgas oli Goldberg, p\xc3\xb6\xc3\xb6rdus ta n\xc3\xa4oga meie poole ja h\xc3\xbc\xc3\xbcdis k\xc3\xb5va h\xc3\xa4\xc3\xa4lega: "Maha Hitler!" Sel ajal anti k\xc3\xa4sklus: "Tuld!" ja Goldberg kukkus koos teistega auku..._NEWLINE_J\xc3\xa4rgmine kord s\xc3\xb5itsin ma mahalaskmisele samuti 1941. aasta septembris, varsti p\xc3\xa4rast Reiu metsas k\xc3\xa4imist. Sel korral olid vangla \xc3\xb5ues ainult juudi naised. Nad tulid vanglast v\xc3\xa4lja koos oma asjade \xe2\x80\x93 kohvrite ja kompsudega. Neil k\xc3\xa4sti j\xc3\xa4tta asjad vangla \xc3\xb5uele, mitte aga endaga kaasa v\xc3\xb5tta. Nad hakkasid vastu ja t\xc3\xb5usis l\xc3\xa4rm. Siis \xc3\xb6eldi naistele, et asjad tuuakse teise masinaga j\xc3\xa4rele. Naiste rahustamiseks \xc3\xb6eldi neile, et nad viiakse kas Viljandi v\xc3\xb5i Riia laagrisse. Kokku oli neid umbes kolmk\xc3\xbcmmend. Kinni neid ei seotud ja k\xc3\xb5ik pandi autodesse istuma. See toimus varahommikul, oli veel p\xc3\xa4ris pime. Vanglast s\xc3\xb5itsime m\xc3\xb6\xc3\xb6da Riia maanteed Riia poole ja keerasime p\xc3\xa4rast k\xc3\xbcmnendat kilomeetrit maanteelt paremale, metsasihile. M\xc3\xb6\xc3\xb6da seda sihti s\xc3\xb5itsime kolmsada, nelisada meetrit ja peatusime. Seal valiti j\xc3\xa4lle v\xc3\xa4lja 10-liikmeline grupp, kes pidid vahialuseid maha laskma. Gruppi kuulusid peale minu, Augustin Reinvald, Reima, Sulbi ja Matsina, teisi ma ei m\xc3\xa4leta. Augu juures andis mahalaskmiseks k\xc3\xa4sklusi Edmund Kuusik. Sellest kohast, kus peatusid masinad, oli auguni umbkaudu kaksk\xc3\xbcmmend meetrit. Auk oli kaevtud Rae m\xc3\xa4nnikusse. Pikema k\xc3\xbcljega oli auk merekaldaga paralleelne. Autodest toodi augu juurde esimene grupp naisi, kus oli viis inimest. Nad pandi augu \xc3\xa4\xc3\xa4rde seisma seljaga meie, n\xc3\xa4oga mere poole. Mina seisin koos teiste mahalaskjatega augu teisel \xc3\xa4\xc3\xa4rel. Edmund Kuusiku k\xc3\xa4skluse peale andsime naistegrupi pihta kogupaugu ja nad kukkusid auku. Kui enne esimese viie naise mahalaskmist k\xc3\xa4itusid k\xc3\xb5ik naised v\xc3\xb5rdlemisi rahulikult, siis p\xc3\xa4rast seda kogupauku hakkasid nad karjuma ja nutma._NEWLINE_J\xc3\xa4rgmine grupp naisi keeldus augu juurde minemast. Siis hakati neid v\xc3\xa4ev\xc3\xb5imuga augu juurde viima, tiriti k\xc3\xa4ttpidi, t\xc3\xb5ugati tagant. Nad nutsid, karjusid midagi, kuid peamiselt juudi keeles, ja ma ei saanud sellest aru. Seet\xc3\xb5ttu teise grupi augu juurde viimine venis. Mul on meeles selline fakt: teises v\xc3\xb5i kolmandas grupis oli Levini-nimeline juuditar [See v\xc3\xb5is olla Chaya Levin.], kellel oli P\xc3\xa4rnus k\xc3\xb6\xc3\xb6gin\xc3\xb5ude kauplus; ta oli umbes 30-aastane ja ma tundsin teda. Kui neid augu juurde viidi, p\xc3\xb6\xc3\xb6rdus Levin meie poole ja n\xc3\xa4gi Matsinat, kes seisis minuga \xc3\xbches rivis. Matsinate ja Levinite perekonnad k\xc3\xa4isid omal ajal l\xc3\xa4bi. Levin k\xc3\xbcsis: "Matsina, kas sina lased mu maha?" Ja ta jooksis \xc3\xbcmber augu ning tormas Matsina juurde, et teda emmata. Kuid need Omakaitse liikmed, kes t\xc3\xb5id naisi autodest augu juurde, kiskusid Levini Matsinast eemale ja viisid ta tagasi augu teisele \xc3\xa4\xc3\xa4rele ning me lasksime Edmund Kuusiku k\xc3\xa4skluse peale selle grupi maha. Edasi polnud enam mingit korda, kuna naised ei l\xc3\xa4inud enam k\xc3\xa4su peale augu \xc3\xa4\xc3\xa4rde. Need, kes olid nooremad, hoidsid elatanud naistel k\xc3\xa4e alt kinni. K\xc3\xb5ik nutsid. Vaatamata sellele viidi nad 5-inimeseliste gruppide viisi augu juurde ja lasti maha."\xe2\x80\x9c_NEWLINE_Beti aida komandant Gebe kandis oma 1941. aasta 4. oktoobri kirjas nr. 80 ette P\xc3\xa4rnu linna Omakaitse \xc3\xbclemale kapten Heinrich Kubule, Viktor Koerni mantlip\xc3\xa4rijale, et sel p\xc3\xa4eval kell 11 tappis Omakaitse liige, laagri valvur Georg P\xc3\xb5hjakas laagri ruumides vintp\xc3\xbcssist juuditari Eide Matskina._NEWLINE_\xe2\x80\x9eP\xc3\xa4rnu Poliitiliste vangide Laagri Komandandile_NEWLINE_Herbert Hansu pg. P\xc3\xb5hako_NEWLINE_elukoht P\xc3\xa4rnus Jaani 2_NEWLINE_palve_NEWLINE_Olen juba \xc3\xbcle n\xc3\xa4dala raskekujulises reumas, mis muutus viimaseil p\xc3\xa4evil \xc3\xa4\xc3\xa4rmiselt t\xc3\xb5siseks ja valurikkaks. M\xc3\xb5lemad jalad on paistetanud, krampi kiskunud ja liikumisv\xc3\xb5imetuks muutunud. Valud on kehas ja k\xc3\xa4tes, eriti piinavad aga on nad jalaliigestes. Palavik on vahel nii k\xc3\xb5rge, et kaotasin meelem\xc3\xa4rkuse. Praegustes oludes on mul elu ja ravimine \xc3\xa4\xc3\xa4rmiselt raske, kuna pean lamama k\xc3\xb5val p\xc3\xb5randal ja mind kantakse v\xc3\xa4lja kui vaja. Tunnen end v\xc3\xa4ga n\xc3\xb5rgana ja kardan, et see v\xc3\xb5ib j\xc3\xa4\xc3\xa4da mulle eluaegseks haiguseks, kui seda ei saa kiiresti ravida. Palun tungivalt teie abi, et mind viidakse haiglasse, v\xc3\xb5i kui haiglas puudub vaba ruum, siis koju ravimisele. P\xc3\xa4rnus 6. okt. 1941_NEWLINE_[Allkiri.]\xe2\x80\x9c_NEWLINE_K\xc3\xb5igile neile palvetele ja kaebustele ei p\xc3\xb6\xc3\xb6ratud mingit t\xc3\xa4helepanu. Veel enam, vastuseks \xc3\xbclaltoodud kaebustele j\xc3\xa4rgnes Omakaitse \xc3\xbclemalt Heinrich Kubult laagri komandandile range korraldus v\xc3\xb5tta arreteerituilt \xc3\xa4ra v\xc3\xa4\xc3\xa4rtasjad. Selles korralduses \xc3\xb6eldi: "Mulle sai teatavaks, et vangilaagris ja haiglas on vahialustele j\xc3\xa4etud alles m\xc3\xb5ned v\xc3\xa4\xc3\xa4rtasjad, nagu n\xc3\xa4iteks kellad ja isegi raha. K\xc3\xa4sin ilma viivituseta vahialustelt v\xc3\xa4\xc3\xa4rtasjad \xc3\xa4ra v\xc3\xb5tta ja anda need kuni edaspidise korralduseni hoiule. Viia sisse range arvestus, et v\xc3\xa4ltida segadust."\n_START_SECTION_\nLaste hukkamine\n_START_PARAGRAPH_\nNagu v\xc3\xa4idavad N\xc3\xb5ukogude allikad, m\xc3\xbcrgitati vangis hoitud lapsed 2. novembril 1941 P\xc3\xa4rnu s\xc3\xbcnagoogis ning nende emad lasti Raek\xc3\xbcla metsas maha._NEWLINE_Saima Vaher, V\xc3\xb5iste elanik P\xc3\xa4rnumaalt, kes elas s\xc3\xb5ja ajal s\xc3\xbcnagoogist paar kvartalit eemal, kuulis juttu, mida tema emale olevat r\xc3\xa4\xc3\xa4kinud \xc3\xbcks vangivalvur: "Kui ruumi, kus olid lapsed, lasti gaasi, siis see ei surmanud neid, nad vingerdasid. Siis tulid kohale arstid, kes s\xc3\xbcstisid nad surnuks."_NEWLINE_Hommikul laaditi laste laibad autodele ja veeti Reiu metsa \xc3\xbchishauda.\n_START_SECTION_\nP\xc3\xa4rnu lapsed, kes m\xc3\xb5rvati P\xc3\xa4rnu s\xc3\xbcnagoogis 2. novembril 1941\n_START_PARAGRAPH_\nV\xc3\xa4ljav\xc3\xb5te "Nimekirjast P\xc3\xa4rnu Prefektuuri poliitilise politseiala juhataja tegevuspiirkonnas eksekuteeritud isikute kohta" (P\xc3\xa4rnus 16.jaan.1942. Nr.3-5) Originaal: ERA.F.R-64.N.1.S.94.L.26-30_NEWLINE_1. Bell, Nossan, s.a.1928, aadress Malm\xc3\xb6 9, eksekuteeritud 02.11.1941. 2. Bloch, Leie, 1929, Malm\xc3\xb6 9, 02.11.1941 3. Bloch, Mirjam, 1933, Malm\xc3\xb6 9, 02.11.1941 4. Bub, Fanni, 1925, Possieti 12, 02.11.1941 5. Goldberg, Josi, 1939, Aia 12, 02.11.1941 6. Goldberg, Liia, 1935, Poska 5, 02.11.1941 7. Godberg, Rena, 1938, Poska 5, 02.11.1941 8. Gorfinkel, Hirsch, 1925, Sadama 13, 26.07.1941 9. Haitov, Rahel, 1933, R\xc3\xa4\xc3\xa4ma 3, 02.11.1941 10. Hirsfeldt, David, 1930, Aia 28 02.11.1941 11. Hirsfeldt, Irene, 1926, Aia 28, 02.11.1941 12. Hirsfeldt, Renata, 1938, Aia 28, 02.11.1941 13. Hurvits, Hersch, 1929, Tallinn, 02.11.1941 14. Hurvits, Mirjam, 1931, tallinn, 02.11.1941 15. Klein, Etel, 1931, Roosi 9, 02.11.1941 16. Klein, Reisel, 1933, Roosi 9 , 02.11.1941 17. Kuschner, Taube, 1941, Tallinna mnt. 5, 02.11.1941 18. Leesik, Haim, 1926, Tali v., 02.11.1941 19. Leesik, Hirsch, 1926, Tali v., 02.11.1941 20. Levin, Daisi, 1930, Kooli 3b, 02.11.1941 21. Levin, Joosef, 1928, Aisa 2, 02.11.1941 22. Margolius, Liina, 1932, Riia mnt.39, 02.11.1941 23. Margolius, Meeri, 1929, Riia mnt.39, 02.11.1941 24. Margolius, Rosa, 1926, Riia mnt.39, 02.11.1941 25. Margolius, Tsilla, 1925, Riia mnt.39, 02.11.1941 26. Pavlovski, Abram, 1934, Kalevi 34, 02.11.1941 27. Pavlovski, Aron, 1926, Kalevi 34, 13.07.1941 28. Salkind, Daniel, 1930, S.Kuke 40, 02.11.1941 29. Salkind, rosa, 1927, S.Kuke 40, 02.11.1941 30. Salkind Saara, 1928, S.Kuke 40, 02.11.1941 31. Smiloi, Ette, 1934, Malm\xc3\xb6 8, 02.11.1941 32. Smiloi, Jakob, 1939, Malm\xc3\xb6 8, 02.11.1941 33.Haitov,Ester,1924,R\xc3\xa4\xc3\xa4ma 3<r33ef>[ERA.F.R-64.N.1.S.94.L.26-30.]</ref>_NEWLINE_Noor juuditar Beile Ratut elas P\xc3\xa4rnu-Jaagupis n\xc3\xb5dram\xc3\xb5istulike laste kasvatusasutuses Nain. Novembris 1941 saatis Naini juhataja Sotsiaaldirektooriumile j\xc3\xa4relep\xc3\xa4rimise Beile saatuse kohta. Sotsiaaldirektoorium kirjal Politsei ja Omakaitse Valitsusele (mida juhtis kolonelleitnant Eduard Reissaar) on m\xc3\xa4rge: "on selge, et juut ei saa j\xc3\xa4\xc3\xa4da." Varsti tuli korraldus juudi t\xc3\xbctarlaps Tallinna Keskvanglasse saata. K\xc3\xa4sk t\xc3\xa4ideti. \xc3\x9clekuulamisprotokollis on kirjas: "Juut Beile Ratut on degenerant kehaliselt ja vaimselt, mille t\xc3\xb5ttu pole v\xc3\xb5imeline andma pikemat seletust enda isiku kohta." Beile isa hukati samuti 1941. aastal.\n_START_SECTION_\nS\xc3\xbc\xc3\xbcdistatud\n_START_PARAGRAPH_\nKommunistide poolt on hukkamistes s\xc3\xbc\xc3\xbcdistatud Eesti Politsei prefekt Augustin Orgusaar, Omakaitse \xc3\xbclem kapten Heinrich Kubu, Poliitilise Politsei juht Kotkaristi kavaler Heinrich Koop (Hendrik Koop) jt. Otseselt m\xc3\xb5rvasid juute omakaitselased Edmund Johannes Kuusik, Julius Viks, Theodor Kaldre, Augustin Reinvald, Aleksander M\xc3\xa4nd, Voldemar Leetsaar, Juhan Koger, Mihkel Matsina,\xc2\xa0? Kala, Oskar? Sulbi, Paul Tambert, Andrei Karu, Evald Allikson, Elmar P\xc3\xb5ld,\xc2\xa0? Tiidu, Juhu Kiilas, J\xc3\xbcri K\xc3\xb5rnas,\xc2\xa0? Reimaa,\xc2\xa0? Ilves, Roland Rand, Reinhold Gl\xc3\xbckman, Aleksander Jaaniste, Nikolai Kolla, Mihkel K\xc3\xa4rmas, Karl Leetsi, Karl Lilleste, Johannes P\xc3\xa4rn, Mati P\xc3\xa4rnpuu, Villem Raid, Arseni Seli, Heinrich Targu, Veljo Teder, August Tiider, Arkadi Valdin jt._NEWLINE_10. \xe2\x80\x93 15. detsembrini 1962, N\xc3\xb5ukogude okupatsiooni ajal, toimus P\xc3\xa4rnus avalik kohtuprotsess Edmund Johannes Kuusiku, Augustin Reinvaldi, Julius Viksi, ja Theodor Kaldre kriminaalasjas. Kohus s\xc3\xbc\xc3\xbcdistas, et kohtualuste osav\xc3\xb5tul m\xc3\xb5rvasid P\xc3\xa4rnumaa Omakaitse liikmed sakslaste juhtimisel \xc3\xbcle 1 000 inimese. Isikud m\xc3\xb5isteti s\xc3\xbc\xc3\xbcdi. Selle kriminaalasja kohtuliku uurimise materjalid avaldati ajakirjanduses.'